Meddelelse fra Kommissionen

om løsninger, der er acceptable i henhold til Rådets forordning (EØF) nr. 4064/89 og Kommissionens forordning (EF) nr. 447/98

(2001/C 68/03)

(EØS-relevant tekst)

I. INDLEDNING

1. I Rådets forordning (EØF) nr. 4064/89 af 21. december 1989 om kontrol med virksomhedssammenslutninger(1), senest ændret ved forordning (EF) nr. 1310/97(2) (i det følgende benævnt fusionsforordningen), hedder det udtrykkeligt, at Kommissionen kan beslutte at erklære en fusion forenelig med fællesmarkedet, efter at parterne har foretaget ændringer(3). Det hedder i betragtning 8 i Rådets forordning (EF) nr. 1310/97, at "Kommissionen kan erklære en fusion forenelig med fællesmarkedet i anden procedurefase(4) på baggrund af tilsagn fra parterne, som er afpasset efter og i fuldt omfang vil eliminere konkurrenceproblemerne". Betragtning 8 omhandler også "tilsagn under første procedurefase(5), når konkurrenceproblemet er klart afgrænset og let kan afhjælpes. Der bør i begge procedurefaser være sikkerhed for transparens og effektiv høring af medlemsstaterne og andre interesserede".

2. Formålet med denne meddelelse er at give vejledning om ændringer af fusioner, herunder især tilsagn om ændring af en fusion. Sådanne ændringer betegnes almindeligvis løsninger, idet formålet med dem er at reducere fusionsparternes markedsstyrke og genskabe betingelserne for en effektiv konkurrence, som kunne blive forstyrret af en fusion, der skaber eller styrker en dominerende stilling. Vejledningen i denne meddelelse afspejler Kommissionens stadig større erfaringer med hensyn til vurdering, accept og gennemførelse af løsningsforslag i henhold til fusionsforordningen siden dens ikrafttræden den 21. september 1990. De heri indeholdte principper vil blive anvendt samt videreudviklet og forbedret af Kommissionen i de enkelte sager. Vejledningen om tilsagnene gives med forbehold af den fortolkning, som Domstolen eller De Europæiske Fællesskabers Ret i Første Instans måtte give.

3. I denne meddelelse redegøres der for de generelle principper, der gælder for løsninger, der kan accepteres af Kommissionen, de vigtigste typer tilsagn, der er blevet accepteret af Kommissionen i sager under fusionsforordningen, de specifikke krav, som forslag til tilsagn skal opfylde i begge faser af proceduren, og de vigtigste krav, der gælder for tilsagnenes gennemførelse.

II. GENERELLE PRINCIPPER

4. Ifølge fusionsforordningen vurderer Kommissionen en anmeldt fusions forenelighed med fællesmarkedet på baggrund af dens indvirkning på konkurrencestrukturen i Fællesskabet(6). Prøven på forenelighed efter artikel 2, stk. 2 og 3, i fusionsforordningen er, om en fusion skaber eller styrker en dominerende stilling, som bevirker, at den effektive konkurrence hæmmes betydeligt inden for fællesmarkedet eller en væsentlig del heraf(7). En fusion, der skaber eller styrker en dominerende stilling som beskrevet ovenfor, er uforenelig med fællesmarkedet, og Kommissionen skal forbyde den.

5. Når en fusion giver anledning til konkurrenceproblemer, fordi den kan resultere i, at der skabes eller styrkes en dominerende stilling, kan parterne forsøge at ændre fusionen for at løse de konkurrenceproblemer, som Kommissionen har påpeget, og derved få godkendt fusionen. Sådanne ændringer kan tilbydes og gennemføres forud for en godkendelsesbeslutning. Det er imidlertid mere almindeligt, at parterne afgiver tilsagn med henblik på at gøre fusionen forenelig med fællesmarkedet inden for et nærmere fastsat tidsrum efter godkendelsen.

6. Det er Kommissionens ansvar at påvise, at en fusion skaber eller styrker markedsstrukturer, som i betydelig grad vil kunne hæmme den effektive konkurrence inden for fællesmarkedet. Det er parternes ansvar at påvise, at når først de foreslåede løsninger er gennemført, udelukker de muligheden for, at der skabes eller styrkes en sådan dominerende stilling, som er påvist af Kommissionen. Til det formål skal parterne i overensstemmelse med deres forpligtelser efter fusionsforordningen på overbevisende måde dokumentere over for Kommissionen, at løsningen genskaber betingelserne for en vedvarende effektiv konkurrence inden for fællesmarkedet.

7. Når Kommissionen vurderer, om en løsning vil genskabe den effektive konkurrence, overvejer den alle relevante faktorer vedrørende selve løsningen, herunder bl.a. den foreslåede løsnings art, omfang og rækkevidde, samt sandsynligheden for, at det vil lykkes parterne at gennemføre den fuldt ud og i rette tid. Disse faktorer skal endvidere vurderes med hensyn til strukturen på og de særlige karakteristika ved det marked, hvor konkurrenceproblemerne opstår, herunder naturligvis parternes og andre deltageres stilling på markedet. Det følger heraf, at det lige fra begyndelsen påhviler parterne at fjerne enhver usikkerhed omkring disse faktorer, som kunne få Kommissionen til at forkaste den foreslåede løsning.

8. Mere generelt vil Kommissionen tage hensyn til det forhold, at enhver løsning - i det omfang den forbliver et tilsagn, der endnu ikke er opfyldt - rummer en vis usikkerhed med hensyn til det endelige resultat. Parterne skal også tage denne generelle faktor i betragtning, når de fremlægger et løsningsforslag for Kommissionen.

9. I Gencor-sagen(8) fastslog Retten i Første Instans det princip, at det grundlæggende mål med tilsagn er at sikre konkurrenceprægede markedsstrukturer. Tilsagn, der blot udgør et løfte om en bestemt adfærd, f.eks. et tilsagn om ikke at misbruge en dominerende stilling, der skabes eller styrkes gennem den påtænkte fusion, kan derfor ikke i sig selv anses for at gøre fusionen forenelig med fællesmarkedet. Ifølge Retten(9) er tilsagn af strukturel karakter, som f.eks. tilsagn om salg af et datterselskab, principielt at foretrække, henset til forordningens formål, for så vidt som et sådant tilsagn hindrer, at en dominerende stilling, som Kommissionen forud har påvist, skabes eller styrkes, uden at der i øvrigt kræves kontrolforanstaltninger på mellemlang eller lang sigt. Imidlertid kan det ikke på forhånd udelukkes, at andre typer tilsagn også kan hindre skabelsen eller styrkelsen af en dominerende stilling. Om sådanne tilsagn kan accepteres, skal imidlertid afgøres fra sag til sag.

10. Når først fusionen er gennemført, kan de ønskede konkurrencebetingelser på markedet reelt ikke genskabes, før tilsagnene er opfyldt, heller ikke selv om der er mulighed for at træffe en række foreløbige beskyttelsesforanstaltninger. Tilsagnene skal derfor kunne gennemføres effektivt og inden for en kort frist. Tilsagnene må ikke kræve yderligere tilsyn, når først de er gennemført(10).

11. Kommissionen kan acceptere tilsagn i begge faser af proceduren. Eftersom der først foretages en tilbundsgående markedsundersøgelse i fase II, skal tilsagn, der afgives over for Kommissionen i fase I, imidlertid være tilstrækkelige til klart at fjerne den alvorlige tvivl, der er omhandlet i artikel 6, stk. 1, litra c), i fusionsforordningen(11). I henhold til artikel 10, stk. 2, i fusionsforordningen skal Kommissionen vedtage en godkendelsesbeslutning, så snart den alvorlige tvivl, der er konstateret i beslutningen efter artikel 6, stk. 1, litra c), i fusionsforordningen, er fjernet som følge af de tilsagn, parterne har afgivet. Denne regel gælder især for tilsagn, der er foreslået på et forholdsvis tidligt tidspunkt i fase II(12). Hvis Kommissionen efter en tilbundsgående undersøgelse og i en klagepunktsmeddelelse er nået til den foreløbige opfattelse, at fusionen fører til, at der skabes eller styrkes en dominerende stilling i henhold til artikel 2, stk. 3, i fusionsforordningen, skal tilsagnene bevirke, at der ikke skabes eller styrkes en sådan dominerende stilling.

12. Mens det er parterne, der skal tilbyde tilsagnene, kan Kommissionen sikre, at de kan håndhæves, ved at gøre sin godkendelse betinget af, at de indfries(13). Der må skelnes mellem betingelser og forpligtelser. Kravet om gennemførelse af hver enkelt af de foranstaltninger, der resulterer i den strukturelle ændring af markedet, f.eks. afhændelse af et aktivitetsområde, er en betingelse. De gennemførelsesskridt, der er nødvendige for at nå dette resultat, udgør normalt forpligtelser for parterne, f.eks. udpegelse af en administrator med et uigenkaldeligt mandat til at sælge aktivitetsområdet. Overtræder den pågældende virksomhed en forpligtelse, kan Kommissionen tilbagekalde godkendelsesbeslutninger, der er vedtaget enten efter artikel 6, stk. 2, eller artikel 8, stk. 2, i fusionsforordningen, i medfør af henholdsvis artikel 6, stk. 3, eller artikel 8, stk. 5, litra b). Parterne kan også pålægges bøder og tvangsbøder som omhandlet i henholdsvis artikel 14, stk. 2, litra a), og artikel 15, stk. 2, litra a), i fusionsforordningen. Hvis den situation, der gør fusionen forenelig med fællesmarkedet, ikke bliver en realitet(14), dvs. betingelsen er ikke opfyldt, gælder forenelighedsbeslutningen imidlertid ikke længere. Under sådanne omstændigheder kan Kommissionen i henhold til artikel 8, stk. 4, i fusionsforordningen beordre enhver nødvendig forholdsregel med henblik på at genoprette en effektiv konkurrence(15). Parterne kan desuden også pålægges bøder som omhandlet i artikel 14, stk. 2, litra c).

III. LØSNINGSTYPER, DER KAN ACCEPTERES AF KOMMISSIONEN(16)

1. Afhændelse

13. Hvis en påtænkt fusion truer med at skabe eller styrke en dominerende stilling, der kan hæmme en effektiv konkurrence, er den mest virkningsfulde metode til at genoprette en effektiv konkurrence - bortset fra et forbud - at skabe de rette betingelser for oprettelse af en ny konkurrencedygtig enhed eller for styrkelse af de eksisterende konkurrenter gennem afhændelse af interesser.

Levedygtigt aktivitetsområde

14. Afhændede aktiviteter skal bestå af et levedygtigt aktivitetsområde, som - under ledelse af en egnet køber - vedvarende kan konkurrere effektivt med den fusionerede enhed. Et levedygtigt aktivitetsområde er normalt et eksisterende område, som bortset fra en overgangsperiode kan fungere selvstændigt, dvs. uafhængigt af fusionsparterne med hensyn til levering af input-materialer eller andre former for samarbejde.

15. Når parterne foreslår et levedygtigt aktivitetsområde afhændet, skal de tage hensyn til den usikkerhed og risiko, der er forbundet med overdragelsen af et aktivitetsområde til en ny ejer. Denne risiko kan begrænse det afhændede aktivitetsområdes indvirkning på konkurrencen og kan derfor medføre en markedssituation, hvor Kommissionens konkurrencemæssige betænkeligheder ikke nødvendigvis ryddes af vejen.

Formålet med afhændelsen

16. Hvis konkurrenceproblemet skyldes en horisontal overlapning, skal det mest velegnede aktivitetsområde afhændes(17). Dette kunne være det overtagende selskabs aktivitetsområde i tilfælde af et fjendtligt overtagelsestilbud, hvor den anmeldende part har et begrænset kendskab til det aktivitetsområde, der skal overtages. Et tilsagn om at afhænde aktiviteter i det overtagne selskab kunne under sådanne omstændigheder øge risikoen for, at afhændelsen ikke resulterer i en levedygtig konkurrent, som vedvarende kan konkurrere effektivt på markedet.

17. Når det skal afgøres, hvilken overlappende aktivitet der skal afhændes, er det vigtigt at tage hensyn til, om denne aktivitet kan drives selvstændigt(18). For at sikre, at der er tale om et levedygtigt aktivitetsområde, kan det være nødvendigt, at afhændelsen også omfatter aktiviteter vedrørende markeder, hvor Kommissionen ikke har givet udtryk for konkurrencemæssige betænkeligheder, fordi dette vil være den eneste måde til at skabe en effektiv konkurrent på de berørte markeder(19).

18. Selv om en afhændelse bestående af en kombination af visse aktiver fra både den overtagende og den overtagne virksomhed er blevet accepteret under visse særlige omstændigheder(20), kan den medføre yderligere risici med hensyn til det opståede aktivitetsområdes levedygtighed og effektivitet. Den vil derfor blive vurderet meget omhyggeligt. I ekstraordinære tilfælde kan en pakke af afhændelsesforanstaltninger, der udelukkende omfatter mærker og produktionsmidler, være tilstrækkelig til at skabe de rette betingelser for en effektiv konkurrence(21). I sådanne tilfælde må Kommissionen overbevises om, at køberen kan integrere disse aktiver effektivt og omgående.

Egnet køber

19. Betingelsen for, at Kommissionen vedtager en godkendelsesbeslutning, er, at det levedygtige aktivitetsområde overdrages til en egnet køber(22) inden for en nærmere fastsat frist. De to faktorer levedygtigt aktivitetsområde og egnet køber er således indbyrdes forbundne. Muligheden for, at et aktivitetsområde kan tiltrække en egnet køber, er derfor et vigtigt element, når Kommissionen skal vurdere, om det foreslåede tilsagn er hensigtsmæssigt(23).

20. Der er tilfælde, hvor afhændelsespakkens levedygtighed - i betragtning af de aktiver, der indgår i aktivitetsområdet - i høj grad afhænger af køberens identitet. Under sådanne omstændigheder vil Kommissionen ikke godkende fusionen, medmindre parterne afgiver tilsagn om ikke at afslutte den anmeldte transaktion, før de har indgået en bindende aftale med en køber til den afhændede aktivitet, som Kommissionen har godkendt(24).

21. Når en af betingelserne for godkendelsesbeslutningen er, at et aktivitetsområde afhændes, er det op til parterne at finde en egnet køber til dette aktivitetsområde. Dette kan forudsætte, at parterne uopfordret tilføjer andre aktiver for at gøre pakken mere attraktiv for køberne(25).

Alternative afhændelsestilsagn

22. I visse tilfælde kan gennemførelsen af parternes foretrukne afhændelsesmulighed (et levedygtigt aktivitetsområde, som løser konkurrenceproblemerne) være uvis eller vanskelig i betragtning af f.eks. tredjemands forkøbsret eller usikkerhed med hensyn til muligheden for at overdrage enten vigtige kontrakter, intellektuelle ejendomsrettigheder eller ansatte. Parterne kan imidlertid overveje, om de ville være i stand til at afhænde denne aktivitet inden for den passende korte tidsfrist.

23. Under sådanne omstændigheder kan Kommissionen ikke løbe risikoen for, at det ender med, at der ikke genoprettes en effektiv konkurrence. Derfor skal parterne i tilsagnet fremlægge et alternativ, som skal være mindst lige så egnet, om ikke bedre egnet, til at genoprette en effektiv konkurrence, samt en klar tidsplan for, hvordan og hvornår dette alternativ vil blive gennemført(26).

Fjernelse af strukturelle forbindelser

24. Afhændelsestilsagn er ikke nødvendigvis begrænset til løsning af konkurrenceproblemer, der skyldes horisontale overlapninger. Afhændelse af en eksisterende aktiepost i et joint venture-selskab kan være nødvendig for at afbryde en strukturel forbindelse med en vigtig konkurrent(27).

25. I andre sager kunne en mulig løsning være afhændelse af mindretalsinteresser eller nedlæggelse af indbyrdes afhængige direktorater med henblik på at øge incitamentet til at konkurrere på markedet(28).

2. Andre løsninger

26. Afhændelse er måske nok den foretrukne løsning, men dog ikke den eneste løsning, der kan accepteres af Kommissionen. For det første kan der være situationer, hvor det er umuligt at afhænde et aktivitetsområde(29). For det andet kan konkurrenceproblemerne også skyldes en række specifikke faktorer, såsom tilstedeværelsen af eksklusivaftaler, kombinationen af net ("netværksvirkninger") eller kombinationen af centrale patenter. Under sådanne omstændigheder må Kommissionen afgøre, om andre løsningstyper eventuelt har en tilstrækkelig virkning på markedet til at genoprette en effektiv konkurrence.

27. Ændringen i markedsstrukturen som følge af en påtænkt fusion kan medføre, at de eksisterende aftaler er til skade for en effektiv konkurrence. Dette gælder især for eksklusive langsigtede leverings- og distributionsaftaler, hvis sådanne aftaler begrænser konkurrenternes markedspotentiale. Hvis den fusionerede enhed får en betydelig markedsandel, kan udelukkelsesvirkningerne som følge af de eksisterende eksklusivaftaler bidrage til, at der skabes en dominerende stilling(30). I sådanne tilfælde kan en ophævelse af de eksisterende eksklusivaftaler(31) anses for et passende middel til at rydde de konkurrencemæssige betænkeligheder af vejen, hvis intet tyder på, at eksklusiviteten i realiteten bevares.

28. Ændringen i markedsstrukturen som følge af en påtænkt fusion kan resultere i store hindringer for adgangen til det relevante marked. Sådanne hindringer kan skyldes kontrollen med infrastrukturer i særlige netværk eller nøgleteknologier, herunder patenter, knowhow eller andre intellektuelle ejendomsrettigheder Under sådanne omstændigheder kan løsningerne tage sigte på at lette markedsadgangen ved at sikre, at konkurrenterne får adgang til de nødvendige infrastrukturer(32) eller nøgleteknologier.

29. Skyldes konkurrenceproblemet kontrol med nøgleteknologier, er afhændelse af sådanne teknologier(33) den foretrukne løsning, idet den fjerner en varig forbindelse mellem den fusionerede enhed og dens konkurrenter. Kommissionen kan imidlertid acceptere licensordninger (helst eksklusive licenser uden begrænsninger i anvendelsesområdet for licenshaveren) som et alternativ til afhændelse, når f.eks. en afhændelse ville have været til gene for en effektiv igangværende forskning. Kommissionen har fulgt denne fremgangsmåde i fusioner, der f.eks. omfatter virksomheder i medicinalindustrien(34).

30. Som følge af de særlige træk ved de konkurrenceproblemer, som en given fusion giver anledning til på en lang række markeder, kan parterne blive nødt til at tilbyde løsningspakker, som omfatter en kombination af afhændelsesløsninger og andre løsninger, der letter markedsadgangen ved at give adgang til netværk eller adgang til specifikt indhold(35). Sådanne pakker kan være hensigtsmæssige til at løse en række specifikke udelukkelsesproblemer, der f.eks. opstår i forbindelse med fusioner i telekommunikations- og mediesektoren. Desuden kan der være transaktioner, som hovedsagelig påvirker et enkelt produktmarked, men hvor kun en pakke omfattende flere forskellige andre tilsagn vil være i stand til at sikre en samlet løsning på de konkurrenceproblemer, der er opstået i forbindelse med den specifikke fusion(36).

IV. SITUATIONER, HVOR DET ER VANSKELIGT ELLER UMULIGT AT FINDE EN LØSNING

31. Kommissionen er villig til at undersøge løsninger på konkurrenceproblemerne i forbindelse med en fusion, forudsat at disse løsninger er overbevisende og effektive. Der er imidlertid fusioner, hvor der ikke kan findes løsninger, som egner sig til at fjerne konkurrenceproblemer inden for fællesmarkedet(37). Under sådanne omstændigheder er et forbud den eneste mulighed.

32. Når parterne fremsætter løsningsforslag, der er så omfattende og indviklede, at Kommissionen ikke med den nødvendige grad af sikkerhed kan fastslå, om der vil blive genoprettet en effektiv konkurrence på markedet, kan der ikke træffes en godkendelsesbeslutning(38).

V. SPECIFIKKE KRAV TIL AFGIVELSE AF TILSAGN

1. Fase I

33. I henhold til artikel 6, stk. 2, i fusionsforordningen kan Kommissionen erklære en fusion forenelig med fællesmarkedet, hvis den finder, at en anmeldt fusion efter ændringer ikke længere rejser alvorlig tvivl som omhandlet i stk. 1, litra c). Parterne kan endog allerede før anmeldelsen uformelt forelægge Kommissionen forslag til tilsagn. Hvis parterne forelægger forslag til tilsagn sammen med anmeldelsen eller inden for tre uger efter datoen for modtagelsen af anmeldelsen(39), forlænges fristen for Kommissionens beslutning, jf. artikel 6, stk. 1, i fusionsforordningen, fra en måned til seks uger.

34. For at kunne blive taget i betragtning med henblik på en beslutning efter artikel 6, stk. 2, skal forslag til tilsagn opfylde følgende krav:

a) De skal afgives rettidigt, dvs. senest den sidste dag i fristen på tre uger.

b) De skal beskrive parternes tilsagn så detaljeret, at der kan foretages en fuldstændig vurdering.

c) De skal indeholde en redegørelse for, hvordan de tilbudte tilsagn løser de konkurrenceproblemer, som Kommissionen har påvist.

Samtidig med at parterne afgiver tilsagnene, skal de fremlægge en ikke-fortrolig udgave af tilsagnene med henblik på en markedsundersøgelse(40).

35. Forslag forelagt af parterne i overensstemmelse med disse krav vil blive vurderet af Kommissionen. Kommissionen hører myndighederne i medlemsstaterne om de foreslåede tilsagn og, hvis det skønnes hensigtsmæssigt, også tredjemand i form af en markedsundersøgelse. I sager, der omfatter et større geografisk marked end Det Europæiske Økonomiske Samarbejdsområde ("EØS"), eller såfremt det aktivitetsområde, der skal afhændes - af årsager, der vedrører aktivitetsområdets levedygtighed - er større end EØS-området, kan de foreslåede løsninger også blive drøftet med konkurrencemyndigheder uden for EØS inden for rammerne af Fællesskabets bilaterale samarbejdsaftaler med disse lande.

36. Bekræfter vurderingen, at de foreslåede tilsagn fjerner grundlaget for alvorlig tvivl, godkender Kommissionen fusionen i fase I.

37. Viser vurderingen, at de tilbudte tilsagn ikke er tilstrækkelige til at fjerne de konkurrenceproblemer, der er opstået i forbindelse med fusionen, underrettes parterne herom. Eftersom løsninger i fase I er beregnet til at give et enkelt svar på et klart afgrænset konkurrenceproblem(41), kan der kun accepteres begrænsede ændringer i de foreslåede tilsagn. Sådanne ændringer, der fremlægges som en omgående reaktion på resultatet af høringerne, omfatter præciseringer, detailforbedringer og/eller andre forbedringer, som sikrer, at tilsagnene er anvendelige og effektive.

38. Hvis parterne ikke har fjernet den alvorlige tvivl, vedtager Kommissionen en beslutning efter artikel 6, stk. 1, litra c), og indleder proceduren.

2. Fase II

39. I henhold til artikel 8, stk. 2, i fusionsforordningen erklærer Kommissionen en fusion forenelig med fællesmarkedet, hvis en anmeldt fusion, efter at der er foretaget ændringer, ikke længere skaber eller styrker en dominerende stilling som omhandlet i artikel 2, stk. 3, i fusionsforordningen. Tilsagn, som foreslås Kommissionen i overensstemmelse med artikel 8, stk. 2, skal være Kommissionen i hænde senest tre måneder efter datoen for procedurens indledning. En forlængelse af denne frist kan kun indrømmes efter anmodning fra parterne, hvis disse anfører ekstraordinære omstændigheder, som efter deres opfattelse berettiger en sådan forlængelse. Anmodningen om forlængelse skal være indgivet inden udløbet af tremånedersfristen. En forlængelse er kun mulig, hvis der er tale om ekstraordinære omstændigheder, og hvis der i den pågældende sag er tilstrækkelig tid til, at Kommissionen kan foretage en fuldstændig vurdering af det ændrede forslag, og til, at der er mulighed for en tilstrækkelig høring af medlemsstater og tredjemand(42).

40. Kommissionen er rede til at drøfte egnede tilsagn inden udgangen af tremånedersfristen. Parterne tilskyndes til at forelægge udkast til forslag, som omhandler både materielle og proceduremæssige aspekter, der er nødvendige for at sikre, at tilsagnene er fuldt anvendelige.

41. For at kunne blive taget i betragtning med henblik på en beslutning efter artikel 8, stk. 2, skal forslag til tilsagn opfylde følgende krav:

a) De skal afgives rettidigt, dvs. senest den sidste dag i fristen på tre måneder.

b) De skal angå alle konkurrenceproblemer, der er anført i klagepunktsmeddelelsen, og som fortsat er gjort gældende. I den forbindelse skal de væsentlige vilkår og gennemførelsesbetingelser, som parterne har aftalt, beskrives så detaljeret, at der kan foretages en fuldstændig vurdering.

c) De skal indeholde en redegørelse for, hvordan de tilbudte tilsagn løser konkurrenceproblemerne.

Samtidig med at parterne afgiver tilsagnene, skal de fremlægge en ikke-fortrolig udgave af tilsagnene med henblik på en markedsundersøgelse.

42. Forslag afgivet af parterne i overensstemmelse med disse krav vil blive vurderet af Kommissionen. Hvis vurderingen bekræfter, at de foreslåede tilsagn rydder de konkurrencemæssige betænkeligheder af vejen, får Kommissionen - efter høring af medlemsstaternes myndigheder, drøftelser med myndigheder i tredjelande(43) og, hvis det anses for hensigtsmæssigt, høring af tredjemand i form af en markedsundersøgelse - forelagt en godkendelsesbeslutning til godkendelse.

43. Fører vurderingen derimod til den konklusion, at de foreslåede tilsagn tilsyneladende ikke er tilstrækkelige til at løse konkurrenceproblemerne i forbindelse med fusionen, underrettes parterne herom. Såfremt parterne derefter ændrer de foreslåede tilsagn, kan Kommissionen kun acceptere disse ændrede tilsagn(44), hvis den - på grundlag af sin vurdering af de oplysninger, der allerede er modtaget under undersøgelsen, herunder resultaterne af forudgående markedsundersøgelser, og uden at der er behov for endnu en markedsundersøgelse - klart kan påvise, at når først sådanne tilsagn er gennemført, vil de løse de påviste konkurrenceproblemer og give tilstrækkelig tid til en grundig høring af medlemsstaterne.

VI. KRAV TIL GENNEMFØRELSE AF TILSAGN

44. Tilsagn tilbydes som et middel til at sikre en godkendelse, og gennemførelsen sker normalt efter beslutningen. Sådanne tilsagn kræver garantier, som sikrer, at de gennemføres med et vellykket resultat og rettidigt. Gennemførelsesbestemmelserne skal indgå i de tilsagn, parterne har afgivet over for Kommissionen. De skal undersøges fra sag til sag. Dette er især tilfældet for de faste tidsfrister, der gælder for gennemførelsen, og som normalt bør være så korte som muligt. Det er derfor ikke muligt at standardisere disse krav fuldstændigt.

45. Nedenstående vejledning skal hjælpe parterne med at udforme forslag til tilsagn. Principperne er baseret på et afhændelsestilsagn, der som tidligere nævnt er den mest almindelige type tilsagn. Mange af de principper, der drøftes nedenfor, gælder imidlertid i lige så høj grad for andre typer tilsagn.

1. Væsentlige træk ved afhændelsestilsagn

46. I forbindelse med et typisk afhændelsestilsagn består det aktivitetsområde, der skal afhændes, normalt af en kombination af materielle og immaterielle aktiver, der kan udgøres af et allerede eksisterende selskab, en eksisterende gruppe af selskaber eller en erhvervsaktivitet, der ikke tidligere har udgjort et selvstændigt foretagende. Når parterne(45) afgiver et afhændelsestilsagn, skal de derfor give en nøjagtig og udtømmende definition af den påtænkte afhændelsesgenstand (i det følgende benævnt "beskrivelsen af aktivitetsområdet" eller "beskrivelsen"). Beskrivelsen skal indeholde alle de elementer i aktivitetsområdet, som er nødvendige for, at det kan fungere som en levedygtig konkurrent på markedet: materielle (såsom F& U, produktion, distribution, salgs- og markedsføringsaktiviteter) og immaterielle (såsom intellektuelle ejendomsrettigheder, goodwill) aktiver, personale, leverings- og salgsaftaler (med passende garantier angående mulighederne for at overdrage disse), kundelister, serviceaftaler med tredjemand, teknisk bistand (omfang, varighed, pris, kvalitet) osv. For at undgå misforståelser med hensyn til det aktivitetsområde, der skal afhændes, skal aktiver, som anvendes inden for aktivitetsområdet, men som ifølge parterne ikke bør afhændes, identificeres særskilt.

47. Beskrivelsen skal rumme en mekanisme, som tillader den, der overtager aktivitetsområdet, at beholde og udvælge det relevante personale. Der kræves en sådan mekanisme både for det personale, der arbejder på virksomheden, sådan som den drives på det pågældende tidspunkt, og for det personale, der varetager væsentlige funktioner for virksomheden, som f.eks. F& U- og informationsteknologipersonale, selv når sådant personale på det tidspunkt beskæftiges af en anden enhed inden for parternes virksomheder. Denne mekanisme berører ikke anvendelsen af Rådets direktiver om kollektive afskedigelser(46), varetagelse af arbejdstagernes rettigheder i forbindelse med overførsel af virksomheder(47) og om information og høring af arbejdstagerne(48) samt nationale bestemmelser om gennemførelse af disse direktiver.

48. Afhændelsen skal være afsluttet inden for en bestemt frist, der er aftalt mellem parterne og Kommissionen, og som tager hensyn til alle relevante omstændigheder. Det specificeres i pakken, hvilken type aftale - bindende hensigtserklæring, endelig aftale, overdragelse af ejendomsret - der kræves på hvilket tidspunkt. Fristen for afhændelsen løber fra datoen for vedtagelsen af Kommissionens beslutning.

49. For at sikre effektiviteten af tilsagnet skal salget til en foreslået køber godkendes på forhånd af Kommissionen. Køberen skal normalt være en levedygtig eksisterende eller potentiel konkurrent, der er uafhængig af og ikke knyttet til parterne, og som er i besiddelse af finansielle midler(49), dokumenteret sagkundskab og tilstrækkeligt incitament til at bevare og videreudvikle det afhændede aktivitetsområde som en aktiv konkurrencekraft i konkurrence med parterne. Desuden må der ikke være risiko for, at en bestemt foreslået købers overtagelse af aktivitetsområdet skaber nye konkurrenceproblemer eller forsinker gennemførelsen af tilsagnet. Disse betingelser benævnes i det følgende "standardkrav til køber". For at bevare den strukturelle virkning af en løsning er det ikke tilladt den fusionerede enhed - også selv om der ikke findes en udtrykkelig bestemmelse herom i tilsagnene - senere at erhverve indflydelse over hele eller dele af det afhændede aktivitetsområde, medmindre Kommissionen forinden har konstateret, at markedsstrukturen har ændret sig i en sådan grad, at manglende indflydelse over det afhændede aktivitetsområde ikke længere er en nødvendighed for at gøre fusionen forenelig med fællesmarkedet.

2. Foreløbig bevarelse af det aktivitetsområde, der skal afhændes - adskillelsesadministratoren

50. Det er parternes ansvar at reducere den eventuelle risiko for, at det aktivitetsområde, der skal afhændes, mister sin konkurrenceevne som følge af usikkerhed i forbindelse med overdragelsen af et aktivitetsområde. Kommissionen kræver, at parterne skal afgive tilsagn om at bevare aktivitetsområdets uafhængighed, økonomiske levedygtighed, salgbarhed og konkurrenceevne, indtil afhændelsen har fundet sted.

51. Disse tilsagn skal udformes med henblik på at holde aktivitetsområdet adskilt fra de aktiviteter, parterne beholder, og sikre, at det administreres som et særskilt og salgbart aktivitetsområde. Parterne skal i overensstemmelse med god forretningsskik og som led i den daglige drift sikre, at alle relevante materielle og immaterielle aktiver i afhændelsespakken bevares. Det drejer sig især om bevarelse af anlægsaktiver, knowhow eller forretningsoplysninger, der er fortrolige eller angår industriel ejendomsret, kundegrundlaget samt de ansattes tekniske og erhvervsfaglige kvalifikationer. Endvidere skal parterne opretholde samme konkurrencebetingelser med hensyn til afhændelsespakken som før fusionen, så aktivitetsområdet kan videreføres uændret. Dette indebærer, at der forefindes relevante administrations- og ledelsesfunktioner, tilstrækkelig kapital og en låneramme, og kan også indebære andre betingelser med hensyn til opretholdelse af konkurrencen i en erhvervssektor.

52. Da Kommissionen ikke til daglig kan deltage direkte i tilsynet med, om disse foreløbige bevarende foranstaltninger overholdes, godkender den derfor, at der udpeges en administrator til at føre tilsyn med parternes overholdelse af sådanne bevarende foranstaltninger (en såkaldt "adskillelsesadministrator"). Denne administrator varetager interesserne i den virksomhed, der skal afhændes. Tilsagnet skal indeholde de enkelte detaljer i administratorens mandat. Dette mandat, som sammen med administratorudpegningen skal godkendes af Kommissionen, vil f.eks. omfatte udøvelse af tilsynsbeføjelser - såsom retten til at foreslå og om nødvendigt pålægge enhver foranstaltning, som administratoren anser for nødvendig for at sikre, at tilsagnene overholdes - samt regelmæssig aflæggelse af rapport om overholdelsen af tilsagnene.

3. Gennemførelse af tilsagnene - afhændelsesadministratoren

53. Tilsagnet skal også angive de enkelte detaljer og procedurerne i forbindelse med Kommissionens tilsyn med gennemførelsen af afhændelsen, f.eks. kriterierne for godkendelse af køberen, krav om periodisk indberetning og betingelser for godkendelse af prospekt- eller reklamemateriale. Det bemærkes også her, at Kommissionen ikke til daglig kan deltage direkte i styringen af afhændelsen. Kommissionen mener derfor, at det i de fleste tilfælde vil være hensigtsmæssigt at godkende, at der udpeges en administrator med ansvar for at føre tilsyn med gennemførelsen af tilsagnene ("afhændelsesadministratoren").

54. Afhændelsesadministratorens rolle vil svinge fra sag til sag, men vil generelt omfatte udøvelse af tilsynsbeføjelser - såsom retten til at foreslå og om nødvendigt pålægge alle foranstaltninger, som administratoren kræver for at sikre, at tilsagnene overholdes - samt regelmæssig aflæggelse af rapport. Om nødvendigt vil administratorens rolle strække sig over to faser: I første fase vil vedkommende være ansvarlig for at føre tilsyn med parternes bestræbelser på at finde en potentiel køber. Lykkes det ikke parterne at finde en acceptabel køber inden for den tidsfrist, der er angivet i deres tilsagn, vil administratoren i anden fase få et uigenkaldeligt mandat til at afhænde aktivitetsområdet inden for en bestemt frist til en hvilken som helst pris med forbehold af Kommissionens forhåndsgodkendelse.

4. Godkendelse af administratoren og administratorens mandat

55. Afhængig af typen af de pågældende tilsagn og sagens faktiske omstændigheder kan afhændelsesadministratoren eventuelt være den samme person eller institution som adskillelsesadministratoren. Administratoren vil normalt være en investeringsbank, en konsulentvirksomhed, et revisionsfirma eller en lignende institution. Parterne foreslår administratoren (eller et antal administratorer) til Kommissionen. Administratoren skal være uafhængig af parterne, være i besiddelse af de nødvendige kvalifikationer til at udføre jobbet og må ikke være eller blive genstand for en interessekonflikt. Det er parternes ansvar at give Kommissionen tilstrækkelige oplysninger til, at den kan kontrollere, om administratoren opfylder disse krav. Kommissionen gennemgår og godkender betingelserne for administratorens udpegning, som skal være uigenkaldelig, medmindre Kommissionen får forelagt en vægtig grund for, at der udpeges en ny administrator.

56. Parterne er ansvarlige for aflønning af administratorerne for alle tjenester, der er ydet under udøvelsen af deres beføjelser, og aflønningsstrukturen skal være sådan, at den ikke er til gene for administratorens uafhængighed og effektivitet under opfyldelsen af mandatet. Administratoren varetager bestemte opgaver for på Kommissionens vegne at sikre, at tilsagnene overholdes i god tro. Disse opgaver vil være defineret i administratorens mandat. Dette skal omfatte alle nødvendige foranstaltninger, som sætter administratoren i stand til at varetage sine opgaver i henhold til de tilsagn, som Kommissionen har accepteret. Mandatetet skal godkendes af Kommissionen.

57. Det fastsættes i mandatet, at når de specifikke tilsagn, som administratoren har fået ansvaret for, er gennemført, dvs. når ejendomsretten til den afhændelsespakke, der skal afhændes, er overdraget eller efter ophør af en række specifikke forpligtelser, som fortsætter efter afhændelsen, skal administratoren anmode Kommissionen om at blive fritaget for hvervet. Uanset om der er indrømmet fritagelse, står det Kommissionen frit for at kræve, at administratoren genudpeges, hvis Kommissionen senere erfarer, at de relevante tilsagn måske ikke er gennemført fuldt ud og korrekt.

5. Godkendelse af køberen og købsaftalen

58. Parterne eller administratoren kan kun foretage salget, hvis Kommissionen godkender en foreslået køber og købsaftalen på grundlag af de betingelser, der er anført i tilsagnet. Parterne eller administratoren skal over for Kommissionen på tilfredsstillende vis godtgøre, at den foreslåede køber opfylder kravene i tilsagnene, dvs. standardkravene til køber, og at aktivitetsområdet er solgt på en måde, der er i overensstemmelse med tilsagnet. Kommissionen underretter formelt parterne om sin holdning. Inden da kan Kommissionen på grundlag af den foreslåede købers forretningsplaner eventuelt have ført en drøftelse med den pågældende om dennes incitamenter til at konkurrere med den fusionerede enhed. Hvis der foreslås forskellige købere til forskellige dele af pakken, vurderer Kommissionen, om hver enkelt foreslået køber er acceptabel, og om den samlede pakke løser konkurrenceproblemet.

59. Hvis Kommissionen på baggrund af de foreliggende oplysninger konstaterer, at den foreslåede købers erhvervelse af afhændelsespakken umiddelbart truer med at skabe konkurrenceproblemer(50) eller andre vanskeligheder, som kan forsinke den rettidige gennemførelse af tilsagnet, eller som tyder på, at der ikke er tilstrækkelige incitamenter for køberen til at konkurrere med den fusionerede enhed, vil den foreslåede køber ikke blive anset for acceptabel. I så fald meddeler Kommissionen officielt, at den er af den opfattelse, at køberen ikke opfylder standardkravene til køber(51).

60. Når købet resulterer i en fusion af fællesskabsdimension, skal denne nye transaktion anmeldes i henhold til fusionsforordningen og godkendes efter de normale procedurer(52). Er dette ikke tilfældet, berører Kommissionens godkendelse af en køber ikke de nationale myndigheders kompetence med hensyn til fusionskontrol.

(1) EFT L 395 af 30.12.1989, s. 1. Berigtigelse i EFT L 257 af 21.9.1990, s. 13.

(2) EFT L 180 af 9.7.1997, s. 1.

(3) Henvisninger til "parter" og "fusionsparter" dækker også situationer med en anmeldende part.

(4) I det følgende benævnt 'fase II'.

(5) I det følgende benævnt 'fase I'.

(6) Betragtning 7 i fusionsforordningen.

(7) Er der tale om oprettelse af et joint venture-selskab, undersøger Kommissionen også fusionen efter artikel 2, stk. 4, i fusionsforordningen. I den forbindelse undersøger Kommissionen, om oprettelsen af joint venture-selskabet har til formål eller til følge at samordne konkurrenceadfærden blandt de virksomheder, der forbliver selvstændige. En sådan samordning vil blive vurderet i overensstemmelse med kriterierne i traktatens artikel 81, stk. 1 og 3, med henblik på at fastslå, om transaktionen er forenelig med fællesmarkedet. De principper, der er redegjort for i denne meddelelse, vil normalt også gælde for sager, der behandles efter artikel 2, stk. 4.

(8) Førsteinstansrettens dom af 25. marts 1999 i sag T-102/96, Gencor Ltd. mod Kommissionen, Sml. 1999 II, s. 753, præmis 316.

(9) Op.cit., præmis 319.

(10) Kommissionen vil kun i ekstraordinære tilfælde tage hensyn til tilsagn, der forudsætter yderligere tilsyn: Kommissionens beslutning 97/816/EF (IV/M.877 - Boeing/McDonnell Douglas (EFT L 336 af 8.12.1997, s. 16)).

(11) Tilsagn i fase I kan kun accepteres i visse situationer. Konkurrenceproblemet skal være så ligetil og løsningerne så tydelige, at det ikke er nødvendigt at foretage en tilbundsgående undersøgelse.

(12) Kommissionens beslutning af 30. marts 1999 (IV/JV.15 - BT/AT & T); Kommissionens beslutning 2001/45/EF (IV/M.1532 - BP Amoco/Arco, (EFT L 18 af 19.1.2001, s. 1)).

(13) Hvis Kommissionens endelige vurdering af en sag viser, at der ikke er nogen konkurrenceproblemer, eller at løsningen af problemerne ikke afhænger af en bestemt del af de afgivne tilsagn, kan parterne trække dem tilbage efter at være blevet underrettet herom. Hvis parterne ikke trækker dem tilbage, kan Kommissionen enten tage deres forslag til efterretning i beslutningen eller se bort fra dem. Såfremt Kommissionen tager dem til efterretning, forklarer den i sin beslutning, at de ikke udgør en godkendelsesbetingelse.

(14) Samme princip gælder, hvis den situation, der oprindelig gjorde fusionen forenelig med fællesmarkedet, senere ændres, jf. sidste punktum i punkt 49.

(15) Disse foranstaltninger kan også resultere i tvangsbøder, jf. artikel 15, stk. 2, litra b).

(16) Nedenstående oversigt er ikke udtømmende.

(17) Når konkurrenceproblemet opstår i vertikale integrationssager, kan afhændelse også løse de konkurrencemæssige betænkeligheder.

(18) Kommissionens beslutning af 29. september 1999 (IV/M.1383 - Exxon/Mobil, betragtning 860); Kommissionens beslutning af 9. februar 2000 (COMP/M.1641 - Linde/AGA, betragtning 94).

(19) Kommissionens beslutning 1999/229/EF (IV/M.913 - Siemens/Elektrowatt (EFT L 88 af 31.3.1999, s. 1) betragtning 134); Kommissionens beslutning 2000/718/EF (COMP/M.1578 - Sanitec/Sphinx (EFT L 294 af 22.11.2000, s. 1) betragtning 255); Kommissionens beslutning af 8. marts 2000 (COMP/M.1802 - Unilever/Amora Maille); Kommissionens beslutning af 28. september 2000 (COMP/M.1990 - Unilever/Bestfoods (EFT C 311 af 31.10.2000, s. 6)).

(20) Kommissionens beslutning 96/222/EF (IV/M.603 - Crown Cork & Seal/CarnaudMetalbox (EFT L 75 af 23.3.1996, s. 38)).

(21) Kommissionens beslutning 96/435/EF (IV/M.623 - Kimberly-Clark/Scott Paper (EFT L 183 af 23.7.1996, s. 1)).

(22) Jf. punkt 49 om standardkrav til køber.

(23) IV/M.913 - Siemens/Elektrowatt, tidligere citeret.

(24) Kommissionens beslutning af 13. december 2000 (COMP/M.2060 - Bosch/Rexroth).

(25) IV/M.1532 - BP Amoco/Arco (tidligere citeret), hvor tilsagnet gik ud på at afhænde interesserne i visse gasledninger og bearbejdningsfaciliteter i Nordsøen, men hvor også interesserne i de tilhørende gasfelter blev afhændet.

(26) Kommissionens beslutning af 8. april 1999 (COMP/M.1453 AXA/GRE (EFT C 30 af 2.2.2000, s. 6)).

(27) Kommissionens beslutning 98/455/EF (IV/M.942 - VEBA/Degussa (EFT L 201 af 17.7.1998, s. 102)).

(28) Kommissionens beslutning af 9. februar 2000 (COMP/M.1628 - TotalFina/Elf); Kommissionens beslutning af 13. juni 2000 (COMP/M.1673 - VEBA/VIAG); Kommissionens beslutning af 1. september 2000 (COMP/M.1980 - Volvo/Renault (EFT C 301 af 21.10.2000, s. 23)).

(29) IV/M.877 - Boeing/McDonnell Douglas (tidligere citeret). Kommissionens undersøgelser afslørede, at ingen eksisterende flyproducent var interesseret i at overtage Douglas Aircraft Company (DAC, McDonnell Douglas' kommercielle flydivision) fra Boeing, og at det heller ikke var muligt at finde en potentiel ny deltager på det kommercielle jetflymarked, som kunne få adgang til markedet gennem erhvervelse af DAC.

(30) Kommissionens beslutning 98/475/EF (IV/M.986 - AGFA Gevaert/DuPont (EFT L 211 af 29.7.1998, s. 22)).

(31) Kommissionens beslutning af 28. oktober 1999 (IV/M.1571 - New Holland/Case (EFT C 130 af 11.5.2000, s. 11); Kommissionens beslutning af 19. april 1999 (IV/M.1467 - Rohm and Haas/Morton (EFT C 157 af 4.6.1999, s. 7)).

(32) Kommissionens beslutning af 5. oktober 1992 (IV/M.157 - Air France/SABENA (EFT C 272 af 21.10.1992, s. 1)); Kommissionens beslutning af 27. november 1992 (IV/M.259 - British Airways/TAT (EFT C 326 af 11.12.1992, s. 1)); Kommissionens beslutning af 20. juli 1995 (IV/M.616 - Swissair/SABENA (EFT C 200 af 4.8.1995, s. 10)); Kommissionens beslutning af 13. oktober 1999 (IV/M.1439 - Telia/Telenor); Kommissionens beslutning af 12. april 2000 (COMP/M.1795 - Vodafone/Mannesmann).

(33) Kommissionens beslutning af 9. august 1999 (IV/M.1378 - Hoechst/Rhône-Poulenc (EFT C 254 af 7.9.1999, s. 5)); Kommissionens beslutning af 1. december 1999 (COMP/M.1601 - Allied Signal/Honeywell); Kommissionens beslutning af 3. maj 2000 (COMP/M.1671 - Dow/UCC).

(34) Kommissionens beslutning af 28. februar 1995 (IV/M.555 - Glaxo/Wellcome (EFT C 65 af 16.3.1995, s. 3)).

(35) COMP/M.1439 - Telia/Telenor; COMP/M.1795 - Vodafone Airtouch/Mannesmann (tidligere citeret); Kommissionens beslutning af 13. oktober 2000 (COMP/M.2050 - Vivendi/Canal+/Seagram (EFT C 311 af 31.10.2000, s. 3)).

(36) Kommissionens beslutning 97/816/EF (IV/M.877 - Boeing/McDonnell Douglas (EFT L 336 af 8.12.1997, s. 16)); COMP/M.1673 - VEBA/VIAG.

(37) Kommissionens beslutning 94/922/EF (MSG Media Service (EFT L 364 af 31.12.1994, s. 1)); Kommissionens beslutning 96/177/EF (Nordic Satellite Distribution (EFT L 53 af 2.3.1996, s. 20)); Kommissionens beslutning 96/342/EF (RTL/Veronica/Endemol (EFT L 134 af 5.6.1996, s. 32)); Kommissionens beslutning 1999/153/EF (Bertelsmann/Kirch/Premiere (EFT L 53 af 27.2.1999, s. 1); Kommissionens beslutning 1999/154/EF (Deutsche Telekom BetaResearch (EFT L 53 af 27.2.1999, s. 31)); Kommissionens beslutning 97/610/EF (Saint Gobain/Wacker Chemie/NOM EFT L 247 af 10.9.1997, s. 1); Kommissionens beslutning 91/619/EØF (Aerospatiale/Alenia/De Havilland (EFT L 334 af 5.12.1991, s. 42); Kommissionens beslutning 97/26/EF (Gencor/Lonrho (EFT L 11 af 14.1.1997, s. 30)); Kommissionens beslutning 2000/276/EF (M.1524 - Airtours/First Choice (EFT L 93 af 13.4.2000, s. 1)).

(38) Kommissionens beslutning af 15. marts 2000 (COMP/M.1672 - Volvo/Scania); Kommissionens beslutning af 28. juni 2000 (COMP/M.1741 - WorldCom/Sprint).

(39) Artikel 18, stk. 1, i Kommissionens forordning (EF) nr. 447/98 (gennemførelsesforordning) (EFT L 61 af 2.3.1998, s. 1).

(40) Gennem en markedsundersøgelse anmodes kunder, konkurrenter, leverandører og andre selskaber, som måtte være berørt eller besidde særlig ekspertise, om at give Kommissionen en begrundet udtalelse om effektiviteten af tilsagnet.

(41) Jf. betragtning 8 i forordning (EF) nr. 1310/97, som er nævnt i punkt 1.

(42) M.1439 - Telia/Telenor og i Kommissionens beslutning 98/335/EF (M.754 - Anglo American/Lonrho, EFT L 149 af 20.5.1998, s. 21).

(43) Jf. punkt 35.

(44) COMP/M1628 - TotalFina/Elf, LPG (tidligere citeret) i betragtning 345.

(45) Tilsagn skal underskrives af en person med behørig fuldmagt hertil.

(46) Rådets direktiv 98/59/EF af 20. juli 1998 om tilnærmelse af medlemsstaternes lovgivninger vedrørende kollektive afskedigelser (EFT L 225 af 12.8.1998, s. 16).

(47) Rådets direktiv 77/187/EØF af 14. februar 1977 om tilnærmelse af medlemsstaternes lovgivning om varetagelse af arbejdstagernes rettigheder i forbindelse med overførsel af virksomheder, bedrifter eller dele af bedrifter (EFT L 61 af 5.3.1977, s. 26), ændret ved direktiv 98/50/EF (EFT L 201 af 17.7.1998, s. 88).

(48) Rådets direktiv 94/45/EF af 22. september 1994 om indførelse af europæiske samarbejdsudvalg eller en procedure i fællesskabsvirksomheder og fællesskabskoncerner med henblik på at informere og høre arbejdstagerne (EFT L 254 af 30.9.1994, s. 64), ændret ved direktiv 97/74/EF (EFT L 10 af 16.1.1998, s. 22).

(49) Kommissionen accepterer ikke sælgerfinansierede afhændelser på grund af den virkning, dette har på det afhændede selskabs uafhængighed.

(50) Det er mest sandsynligt, at dette vil være tilfældet, når markedsstrukturen allerede er stærkt koncentreret, og når løsningen indebærer, at markedsandelen overdrages til en anden markedsdeltager.

(51) COMP/M.1628 - TotalFina/Elf - motorvejsservicestationer.

(52) Kommissionens beslutning af 29. september 1999 (M.1383 - Exxon/Mobil) og Kommissionens beslutninger af 2. februar 2000 i opfølgningssagerne M.1820 - BP/JV Dissolution (ikke offentliggjort) og M.1822 - Mobil/JV Dissolution (EFT C 112 af 19.4.2000, s. 6).